શબ્દનો કારોબાર આમ જોઈએ તો દરેકે કરવો પડે છે. દરેક વ્યવસાયને અનુરૂપ આવી શબ્દાવલિ હોય છે. દરેક ભાષાને પોતાનો ઇતિહાસ હોય છે. વિકાસની રૂપરેખા હોય છે. આપણી માતૃભાષા ગુજરાતીની પણ એક વિકાસયાત્રા છે. એ મૂળ સંસ્કૃતમાંથી અવતરેલી એક હજાર વર્ષનો સુદીર્ઘ ઇતિહાસ ધરાવતી ગૌરવશાળી ભાષા છે. સંસ્કૃતમાંથી પ્રાકૃત, સૌરસેની પ્રાકૃત… એ પછી ગૌજર અપભ્રંશ, જૂની પશ્ચિમી રાજસ્થાની, જૂની ગુજરાતી અને ક્રમશઃ આજની આધુનિક ગુજરાતી ભાષામાં તેનું અવતરણ એક રોમાંચક સફર છે. પ્રેમાનંદ થકી એ ઠરીઠામ થઈ અને નરસિંહ, અખાની ભક્તિધારામાં ભીનાશ પામી, શબ્દ થકી ભાષાનો પિંડ ઘડાય છે. ભાષા કેવી હોવી જોઈએ એનું પ્રથમ વાર આપણને ભાન કરાવ્યું મહાત્મા ગાંધીએ. એમણે કહ્યું કે, કોશિયો પણ સમજી શકે એવી સરળતા હોવી જોઈએ.’ અર્થાત્ સરળ શબ્દાવલિ એ ભાષા માટે અનિવાર્ય બાબત ગણી શકાય.